b'\n_START_ARTICLE_\nHera\n_START_PARAGRAPH_\nSi Hera ay ang kapatid na babae at asawa ni Zeus, ayon sa mitolohiyang Griyego. Siya ang Reyna ng mga diyos, at tinaguriang diyosa ng kasal o pakikipag-isang-dibdib. Madalas na ikagalit at ipagselos ni Hera ang palagiang pagkakaroon ng pakikipag-ugnayan ni Zeus sa ibang kababaihang mga diyosa at tao, na nagkakaroon ng mga supling dahil kay Zeus. Inalalayan niya ang mga Griyego sa kanilang pakikipagdigma laban sa mga Troyano. Tinatangkilik niya ang mga lungsod ng Misenea, Isparta, at Argos. Tinatawag siyang Juno o Huno sa mitolohiyang Romano. Sa mitolohiyang Etruskano, siya si Uni._NEWLINE_Nangangahulugang ang katawagang Hera para sa kaniya ng "luningning ng kalangitan" o "dilag"_NEWLINE_Bukod sa mga lungsod, may paborito rin siyang mga hayop: ang paboreal at ang baka._NEWLINE_Bilang Reyna ng mga diyos, katangian niya ang kagandahan at pagiging mapagmalaki. Nagsusuot siya ng ginintuang mga sandalyas, at may ginintuang trono.'